Venter, ventritgel, panza e bulscha
In pledoyer per mussar venter

Da Claudia Cadruvi / ANR

In zic blut stoi esser. Là tranter la chautscha ed il t-shirt èsi da mussar pel. Quai na vala anc betg dapi blers onns. Avant diesch onns fissi stà in faux-pas total, sch’ins fiss marschà per las vias cun in t-shirt curt che lascha vesair il venter. Ma oz èsi quasi in dictat da la moda.

La primavaira sa nuspesch’ins forsa anc da mussar il venter alv. Ins pensa schizunt anc a la sanadad. Als gnirunchels sensibels che n’han betg gugent memia bler’aria. Ils gnirunchels chastian gea mintga dunna ch’expona els a l’aria currenta. Ma cura che las emnas passan viaden la stad, perd’ins las retegnientschas. Ils dubis pervi da la sanadad dostan ins cun las soccas da launa giufuns il truclet e prenda nauador las tailas-filien destinadas per la stad: Ils tops, las chamischolinas e chamischuttas. Tailettas transparentas, traglischantas. Tailas giaglias e decentas, en nair provocant, en alv innocent u plain flurs. I n’emporta nagut en tge stil ch’ins sa vestgescha. Basta ch’ins vesa venter.

Betg mo las giuvnas fan per cumond al trend. Anzi, era las pli avanzadas, pli passadas u ditg cun bels pleds las dunnas pli madiras guardan ch’i manchia in zic taila tranter chautscha e 
t-shirt.

Ma l’emprim tar las giuvnas. Ellas èn creschidas si cun questa moda, n’enconuschan nagut auter e portan magari sur onn blut. E gist tar las pli giuvnas dunnas è l’ur da la chautscha ruschnà ils ultims onns centimeter per centimeter plinengiu. Plaunsieu cuntanscha l’ur da la chautscha ina bassezza critica. Mintgatant, sch’ins vesa in venter che porta la tschinta en tutta profunditad, han ins il sentiment ch’i stuess uss en sasez cuchegiar ora intgina pelegna. Ma fin al pail da la turp n’è la moda tuttina anc betg avanzada. Ella tegna onestamain distanza. Era sche questa onestadad dumbra be pli dus millimeters.

U fan las giuvnas d’ozendi forsa il medem cun ils chavels sut il venter sco cun la pelegna vi da las chommas e sut bratsch? Laschainsa questas dumondas e speculaziuns. Giainsa cun ils patratgs puspè intgins centimeters plinensi. Tar il venter sco tal.

Venters ves’ins propi da tuttas sorts. Ins po deplorar quai. Ins po vesair quai positiv. Las dunnas na sa laschan betg pli dictar da stuair avair in venter plat, per sa lubir da mussar quel. Las mesiras che las revistas da dunnas prescrivan vegnan negligidas consequentamain. La finala vulan era las bulschettas e bulschas vesair la glisch dal di. Era il venter grasslut e grassottel dovra aria frestga. Ed era faudas han il dretg d’intgins radis da sulegl, per ch’ellas possian sa stender e (tgisa?) forsa svanir. E dal reminent: Sch’ins porta la panzetta cun ina tscherta luschezza e persvasiun, alura fa quella dapli effect ch’in lungurus venter plat. 

Mussan betg er las dunnas sidamericanas gugent la ritgezza ch’ellas han enturn vita? E co statti cun las sautunzas orientalas? Na fan lur moviments betg dapli impressiun, sche la taglia ha si in zic charn. 

Pia, allez hop! Ora cun ils venters! Per ch’i dettia ina chauda parada da stad. L’enviern è anc criv e lung avunda.